हादसे से तन-मन को हुए नुकसान से उभरने के बाद रुचिका ने फिर से तरक्की की राह पकड़ी। सपनों को साकार करने में जी-जान लगा दी। खास बात तो ये भी कि रुचिका ने उन बड़े सपनों को भी साकार किया, जिन्हें पूरा करने से उनके घरवालों ने ही उन्हें कभी रोका था। रुचिका अपने पढ़ाई के दिनों से ही मॉडल बनना चाहती थीं। उनका सपना सौंदर्य प्रतियोगियताओं में हिस्सा लेना और अपने हुनर से उन्हें जीतना था। चूँकि परिवार में पहले कभी भी ऐसा कुछ नहीं हुआ था और परिवार परम्परावादी था। रुचिका का सपना पूरा नहीं हो पाया था लेकिन , हादसे से उभरने के बाद रुचिका ने मन बना लिया था कि वे सौंदर्य प्रतियोगिता में हिस्सा लेंगी। और, वो दिन आ भी गया जब उनका सपना पूरा हुआ। रुचिका शर्मा एक दिन इंटरनेट ब्राउज कर रही थीं तब उन्होंने "मिसेस इंडिया" प्रतियोगिता के बारे में पढ़ा। फ़ौरन उन्होंने अपना नाम और आवदेन भेज दिया। वे सेलेक्ट भी हो गयीं। रुचिका ने प्रतियोगिता में हिस्सा लिया। वे प्रतियोगिता का सबसे बड़ा खिताब तो जीत नहीं पाईं, लेकिन उन्हें उनके हुनर और उनकी ख़ूबसूरती के लिए मिसेस इंडिया -पॉपुलर के खिताब से नवाज़ा गया। ये खिताब उनके जीवन में नयी खुशियां और उम्मीदें लेकर आया। उन्होंने इसके बाद भी कुछ सौंदर्य प्रतियोगिताओं में हिस्सा लिया और सभी को खूब प्रभावित किया। रुचिका मिसेस इंडिया हैदराबाद इंटरनेशनल और मिसेस साउथ एशिया का खिताब भी अपने नाम कर चुकी हैं।